《壶中天（为兄风云阙月主人寿）》
宋代·张绍文

丹台仙伯，记踪迹当年、琼楼金阙。底事来游人世界，为爱风云阙月。结屋南园，境随人胜，不是溪山别。今朝初度，碧莲千顷齐发。

况是鸳侣新偕，凤雏才长，占人间欢悦，且尽壶天终夕醉，听取妙歌千阕。待得西风，鹗书飞上，更复青毡物。功成名遂，赤松还伴高洁。

作者简介：张绍文（生卒年不详）字庶成，润州（今江苏镇江）人。张榘之子。《江湖后集》卷一四载其词四首。